Curiositats de la nostra història, 2

Autors: Josefina Pagès i Antoni Ferret

La pèrdua de les «LLIBERTATS» catalanes

A l'Edat Mitjana, a Catalunya (i en menor grau a Aragó, a València i a Mallorca) hi havia unes limitacions al poder reial, unes garanties parlamentàries, que no tenien els altres països, excepte Anglaterra. El rei ho tenia més difícil per governar. (De vegades, alguns han volgut veure una tendència especial dels catalans/es en aquest sentit.) Mentida!!

La cosa va anar així: Era a finals del segle XIII. Governava Pere II, el Gran, fill del gran rei Jaume I, el Conqueridor. Era un rei autoritari: en 7 anys de govern no havia convocat les Corts catalanes. Però vet aquí que, per raons que ara no ens interessen, França va envair Catalunya. Va ser vençuda, però, abans d'això, quan els francesos feien els preparatius, va tenir lloc un fet important. Un rei a qui envaïssin el territori només podia oposar-s'hi amb èxit si els seus súbdits l'ajudaven, militarment i, sobretot, amb diners. Els dirigents catalans (que vol dir els rics: nobles, eclesiàstics i burgesos de les ciutats) van veure una oportunitat d'or: Van dir, d'una manera mal simplificada, una cosa com ara: volem això, això i això, si no ens ho dones, no t'ajudarem contra França. Què podia fer, el rei Pere?

Què van aconseguir? 1) Que tingués l'obligació de convocar les Corts una vegada l'any. Ell, que no les havia convocat en 7 anys!... I 2) Molt més important: que si «constitució alguna, o estatut [és la manera com s'anomenaven aleshores les lleis] fer volem en Catalunya, aquella o aquell façam de consentiment e aprovació dels nostres...» (grups dirigents). Eren les primeres Corts d'Europa que obtenien un poder col·legislatiu.

Aquestes i altres coses menys importants van esdevenir lo que es va anomenar secularment les «Llibertats de Catalunya», o bé, amb més freqüència, «Les Constitucions i Privilegis de Catalunya». Durant uns 400 anys, aquestes «Llibertats» van ser l'orgull dels catalans/es i el seu detall distintiu en l'aspecte polític. Catalunya era diferent.

Uns 400 anys... fins que, per culpa de fets que no tenien res a veure amb Catalunya, ens les van fotre. Però... no és només això: hi va haver culpables de tota mena.

Al començament del segle XVIII, s'esgota la dinastia espanyola, per falta de descendència. I en comptes de fer lo que seria normal, és a dir, fer rei algun espanyol de prestigi... AH, NO!! Havia de ser de sang reial, encara que hagués de ser estranger... Havia de ser el príncep francès Felip d'Anjou, de la casa de Borbó, net del rei Lluís XIV, famós pel seu caràcter molt autoritari. I prenia el nom de Felip V. Als catalans no els agradava gens que fos francès, pel caràcter de la monarquia francesa, enemiga de tota llibertat.

No obstant això, el nou rei va venir a Barcelona i va jurar respectar les Llibertats de Catalunya, com era preceptiu. I les Corts catalanes van quedar tan agraïdes que li van concedir una quantitat de diners superior a la concedida mai a qualsevol altre rei. Però quedaven encara sectors catalans que desconfiaven del rei francès.

Però Anglaterra i altres països no volien que la Casa de Borbó tingués tan poder com França i Espanya juntes (és a dir, en una mateixa família). I es va formar una coalició militar europea, encapçalada per Anglaterra, contra el rei Felip V i a favor de Carles, arxiduc d'Àustria (1702).

L'adhesió de Catalunya (i Aragó, València i Balears) a la conspiració internacional (1705), contra un rei que, sí, era autoritari (ho havia «mamat»), però que havia jurat les Llibertats de Catalunya i havia sigut acceptat per les Corts catalanes, mai no va ser decidida per cap organisme representatiu de Catalunya (Corts, Generalitat, Municipi de Barcelona). La cosa va anar així:

Un sector de la baixa noblesa pirinenca, molt rebel, oposat sempre a tot, autoconsiderant-se una mena de representants del país, va enviar, en secret, dos delegats a Gènova, on es van entrevistar, secretament, amb un representant, també secret, del Govern anglès, i van acordar que Catalunya s'uniria als exèrcits aliats. Però... alerta!, va ser un pacte aparentment molt intel·ligent: els catalans van exigir que, en cas que es perdés la guerra, el Govern anglès es comprometia a garantir que les Llibertats de Catalunya, guanyant o perdent o com fos, sempre seguirien intocables. Els anglesos van dir que sí. Això ho van pactar els nobles pirinencs, però quan la flota anglesa va intentar desembarcar a Barcelona, tant la Generalitat, com el municipi com la massa dels barcelonins s'hi van oposar. Però llavors, durant tot un any, grups d'activistes van fer una intensa propaganda contra el francès. En un segon intent de desembarcar (1705), Barcelona s'hi va continuar oposant, però va ser assetjada per forces estrangeres, i al cap d'uns mesos va capitular, i... massivament es va acceptar l'alçament.

No parlarem de la guerra, que és cosa molt trista. La situació era molt igualada, es podia guanyar o perdre, però un dia va passar una cosa que mai ningú no hauria pogut imaginar: Josep, germà del pretendent Carles, emperador austríac, amb 33 anys, que era d'esperar que en viuria molts més... inesperadament, va morir (1711).

Llavors Carles el va succeir. I Carles, emperador, va anar perdent interès per ser rei d'Espanya. I Anglaterra i altres països van perdre tot motiu per continuar llitant, i van acabar fent la pau amb Castella i França. I llavors... els catalans van quedar «solos ante el peligro», davant els exèrcits castellans i francesos, que, naturalment, van anar avançant, i van assetjar Barcelona, la qual, després d'una resistència heroica d'un any, va haver de capitular (1714).

Naturalment, els dirigents catalans, quan van veure que les coses anaven maldades, van exigir al Govern anglès que complís la seva paraula. I el Govern anglès se'n va preocupar molt: va negociar, demanar, exigir, i l'anomenat «cas dels catalans» va ser el gran tema de la política europea: totes les cancelleries en parlaven, n'estaven pendents. Però Felip V es va plantar i va dir sempre, sempre, que «de esto, **ni hablar**»: Catalunya (i Aragó, València i les Balears) s'havien de governar com el regne de Castella. Toda España igual.

Les Corts catalanes, la Generalitat i tots els municipis de ciutats importants van ser dissolts, i substituïts per òrgans provisionals, presidits per militars; totes les constitucions, lleis, etc., catalanes eren extingides; els béns de totes les persones que haguessin participat en la revolta eren confiscats (però no els de dintre Barcelona, perquè en el pacte de rendició es va salvar aquest punt). Es va posar un impost nou, a més dels que ja hi havia, precisament per pagar el manteniment de les forces d'ocupació. I la llengua catalana? Això mereixeria un article sencer. Però diguem que la llengua va resistir molt més que ningú, gairebé un segle i mig.

El drama de Mallorca

Ja hem vist altres vegades que la nostra vida com a poble no ha sigut plàcida. És clar que són pocs els pobles que la hi han tinguda. Nosaltres certament no. Però no se'n sap gaire, de vegades gens. Se sap bastant el drama subsegüent a la Guerra de Successió. Però els altres no.

Avui, Mallorca (i en general les Illes) s’assembla a un petit paradís: turisme a dojo, hotels a dojo, diners a dojo, tot excepte les treballadores dels hotels, sotmeses a un règim de gairebé mitja esclavitud: mal pagades, amb ritmes esgotadors, malalties musculoesquelètiques, mal d’esquena, medicaments calmants per suportar aquestes molèsties... Però en general s’hi respira abundància. Doncs mai no havia sigut així.

En el meu llibre «Compendi d’història de Catalunya» vaig escriure (referint-me a 1454 i anys ulteriors): «Durant els anys següents, una espantosa misèria fou el pa de les viles i dels pobles forans, i un gran nombre de pagesos emigrà cap a Còrsega i altres llocs, mentre molts camps mallorquins restaven erms.»

I en un nou llibre encara hi afegia més: «Després del fracàs d'aquesta revolta, i d'una altra entorn de 1520 (les Germanies), en els segles següents a Mallorca li escaigué la sort de ser la més pobra i la més oprimida de les terres catalanes.»

Què havia passat?? Anem al començament: L’any 1229, Jaume I el Conqueridor, que tenia 21 anys, va començar la seva llarga cursa de conquestes, començant per Mallorca. La població de l’illa, els mallorquins de sempre, musulmans (des de la invasió musulmana de cinc segles abans), van entrar a formar part de la Corona d’Aragó, anomenada per nosaltres Corona Catalano-Aragonesa. I sobre aquesta població s’hi va assentar un contingent de població catalana, ocupant, que es va instal·lar sobretot a la capital, Ciutat de Mallorques, com llavors era anomenada. (Instal·lada en la capital vol dir traient fora de les seves cases els qui hi vivien.)

La nova Mallorca es va constituir a base d’una població catalana, cristiana i urbana, i una població mallorquina, musulmana i rural. La ciutat va esdevenir la part dominat del país, i la part rural, tradicional, no sols va ser cada vegada més dependent, sinó que van començar a anomenar-la despectivament la part «forana», els «forans» (és a dir, «els de fora», considerant que l’illa era, bàsicament, la ciutat). (Encara que es diguin amb poques paraules, aquest processos es desenvolupen sempre a poc a poc, però de manera ferma.)

Durant molt temps (meitat segle XIII – meitat segle XIV), aquesta divisió no va crear gaires problemes, perquè, com que Mallorca es va trobar enmig d’un gran espai comercial mediterrani, els burgesos de la ciutat, d’origen català, es van enriquir moltíssim amb el comerç. Però, de la mateixa manera que hem explicat en un altre lloc que, entorn de mig segle XIV, Catalunya, i tots els països mediterranis, van entrar en una llarguíssima crisi econòmica, igual va ser per a Mallorca. Els burgesos descendents dels catalans ocupants van veure acabar-se els seu negocis. I llavors (però molt de mica en mica, eh), a molts se’l va ocórrer que podrien fer negocis d’una altra manera. I va començar un lent procés de: augment dels impostos sobre els forans (ja que els ciutadans havien de continuar pagant els que els tocava, però ara tenien menys recursos que abans, per tant els «derivaven» als de fora), empobriment i endeutament de molts forans, crèdits dels ciutadans als forans que tenien dificultats, sobre la base d’hipotecar les terres, execució d’hipoteques i apropiació de les terres més riques de l’illa... De meitat segle XIV a meitat segle XV, els forans van anar sent expropiats i més sotmesos encara a l’explotació dels ciutadans. Fins que no van poder més.

Justament (i casualment) l’any 1450, al bell mig del segle, van marxar, a milers i armats, sobre la capital i van assetjar les seves muralles. Ho van fer tres vegades, cada vegada amb el mateix esquema: setge, parlament, pacte, retirada, molts forans continuaven fent violències i robant, repressió, tornada al setge...

Aleshores, Catalunya i la Corona d’Aragó es trobaven malgovernades per rei Alfons IV (indegudament anomenat «el Magnànim», que no ho va ser gens amb els seus súbdits), i aquest rei vivia a Nàpols, la darrera conquesta catalana, amb el cap ple de projectes d’expansió, i per al qual Catalunya (i Mallorca) no eren més que una font de recursos fiscals. La reina Maria, la seva dona, des de Barcelona, mirava de fer lo que podia per arreglar algunes coses. La reina va prendre algunes decisions molt favorables als forans (destitució d'un mal governador, concessió d'una administració econòmica pròpia, pròrroga per pagar lo que devien), però, com que el problema s’allargava i es feia gros, al final va haver d’intervenir-hi, de mala gana, el rei. Davant un «petit afer» que li destorbava els somnis, va resoldre acabar-lo com fos i treure-se’l del damunt.

Vet aquí la solució del rei al problema d'una illa on crec que mai havia arribat a posar els peus. Primer va concedir l'elaboració d'un sumari complet de les queixes que tenien els forans en relació a la ciutat durant els últims 20 anys, de cara a donar ell un judici que fos just. Però abans que això es pogués fer, va canviar de pensament i va:

1) Enviar a Mallorca un miler de «sacomanos» (soldats italians mercenaris), que van «pacificar» l'illa de forma brutal.

2) Dos anys després, va sentenciar que la població forana havia de pagar, de cop:

\*tots els deutes i impostos pendents

\*la meitat del sou dels «sacomanos» durant tot el temps que portaven a l'illa

\*els danys causats als ciutadans durant les revoltes

\*la quantitat (de forma mancomunada) de 150.000 lliures de multa.

(No puc donar cap idea del valor d'aquesta quantitat, però pensem que la lliura era ja una quantitat, i les monedes eren el «sou» (la grossa) i el «diner» (la usual)).

Vet aquí la sort de Mallorca. I aquest rei, per què no el posem també cap per avall, com Felip V?

Dues desgràcies dels valencians

Uns seixanta o setanta anys enrere, quan vaig començar a interessar-me en la història de Catalunya, els historiadors d'aquell moment (no vull anomenar ningú), quan parlaven de les conquestes dels catalans a l'Edat Mitjana, ho feien celebrant-ho. Transmetien la idea que havíem sigut un gran país, perquè havíem conquistat molts altres països: Mallorca, Menorca, València, Sicília, Sardenya, un petit territori de Grècia, i, finalment, Nàpols. Quasi res!

Ja se sabia (sempre s'ha sabut) que els catalans (alguns dels nostres avantpassats) havien fet coses molt lletges. Però no se'n parlava gaire, o gens, i es pensava que aquestes coses ja se sap que passen i han passat arreu.

Una mica més endavant (anys 60-70), els llibres dels estimats i inoblidables Vicens i Vives i el francès Pierre Vilar ens van anar acostumant a donar menys importància als fets polítics i molta més als fets econòmics i socials. I això, combinat amb una tendència posterior a analitzar les coses cada vegada més en funció de les necessitats socials, a l'estudiar la història, vam anar desplaçant el centre d'interès, del país en abstracte a les persones concretes. Alguns hem arribat així a sentir vergonya de les nostres conquestes, i a pensar que els nostres avantpassats van fer més mal a altra gent de la que certs grups socials i territorials ens han fet a nosaltres. Com a anècdota puc dir que, en el meu segon llibre, «Episodis d'història de Catalunya», vaig optar per, de les conquestes, ni parlar-ne (potser em vaig passar una mica).

En un altre full hem vist el mal que els conquistadors i ocupants catalans van fer als mallorquins (els de veritat). Doncs els valencians no van tenir gaire millor sort. Però tot va ser molt diferent. Per començar, la conquesta, també dirigida per Jaume I, no va ser, com a Mallorca, qüestió d'uns tres anys, sinó de molts més (1233-1245). (I, encara, molts anys després, al 1296, en temps ja de Jaume II, després d'unes disputes entre la Corona d'Aragó i el Regne de Castella, l'antic regne musulmà de Múrcia va ser repartit i una part va ser annexada al nou Regne de València amb el nom de zona d'Alacant.)

També va ser diferent el fet que, aquesta vegada, la conquesta va ser obra de catalans i aragonesos, i aquests es van quedar amb la part muntanyosa veïna del seu territori. Tot, però, constituint un únic Regne de València, integrat dins la Corona d'Aragó, la qual comprenia: Aragó, Catalunya (amb Mallorca formant-ne part jurídicament) i València. I més endavant, les illes mediterrànies.

Una important població catalana es va establir en les ciutats del litoral, per practicar l'artesania i el comerç. Això volia dir, naturalment, fer fora la població valenciana que hi vivia, que va ser empesa cap a les zones rurals de l'interior, a fer de pagesos. I aquí restarien durant gairebé 400 anys. I tot aquest temps continuarien sent musulmans.

La població del Regne de València, doncs, comprenia: valencians (musulmans), residents a les zones rurals; valencians i aragonesos situats a la zona muntanyosa annexa a Aragó, sota el domini dels senyors feudals aragonesos; catalans vivint a les ciutats del litoral; i murcians, catalans i castellans a Alacant. I, a més, la pluralitat lingüística: àrab, català i castellà-aragonès. Una gran i rica varietat, si no fos que, en general, no convivien en un mateix territori per integrar-se i complementar-se, sinó que els nuclis principals i més nombrosos vivien en territoris separats, formant com societats separades. Mala cosa.

Però això sí: al Regne de València no hi va haver cap guerra ni revolta (tret d'un alçament musulmà el 1276), ni els ciutadans catalans es van apoderar de la propietat de les terres de l'interior, que sempre van continua sent dels valencians. Dels diversos grups socials, el dominant políticament era el grup català de les ciutats. I, sobretot, de «la ciutat», València, un cas semblant al de la Ciutat de Mallorques, però no tan bèstia...

Però encara ens falta saber lo més important: cap a l'any 1270, uns 30 anys després de la conquesta, es creu que hi havia uns 200.000 musulmans (valencians) i uns 30.000 catalans. Ja sabem que aquestes xifres són sense cap garantia seriosa, però per error que hi hagués... Els valencians d'origen eren sotmesos políticament als catalans, però tothom els tenia un gran respecte, produït per una certa por...

Una particularitat important és que, al Regne de València, no hi havia feudalisme, excepte a la zona muntanyosa reservada als aragonesos. (A Aragó i a Catalunya sí que n'hi havia.) Jaume I havia sigut «educat», des de la infància, per nobles feudals i militars aragonesos, i els odiava. No tolerava que el seu poder estigués condicionat pels feudals, i en canvi s'avenia molt bé amb els burgesos catalans. El binomi reialesa-burgesia era el nucli fonamental del poder.

Sempre, durant uns 400 anys, el Regne de València va viure com una societat de compartiments estancs. Però en pau. I vivint d'una rica agricultura, amb unes hortes ubèrrimes, i sobretot el ric comerç de la capital. Els valencians d'origen, encara que marginats, vivien ricament i en pau i, després de la marginació inicial, respectats, pel seu nombre i per la seva riquesa. I conservant la seva religió i la seva llengua, sense problemes.

**I què va passar, doncs, al cap d'uns 400 anys (segle XVII, any 1609)???**

Una cosa terrible!!! Però no va ser pas només aquest any, sinó que va venir preparada per una cadena de disbarats. I que quedi clar que no va ser gens ni mica per culpa ni de catalans ni de valencians ni d'aragonesos. Tot va venir de fora. Ni tampoc d'espanyols, o no gaires.

Com és sabut, Espanya era governada per una monarquia que no era ni tan sols espanyola, sinó d'origen austríac, i... gairebé podríem dir que de cap lloc. Però cabuda i estúpida. Se li va ficar al cap que, com que hi havia hagut, o ja es veia venir, a Alemanya (l'imperi de Carles I), el terratrèmol de la Reforma protestant, calia unificar Espanya en la religió catòlica, per evitar el contagi. Però resulta que Espanya no tenia pas cap problema protestant (important), sinó musulmà. I on hi havia molts més musulmans de tot Espanya... era al Regne de València!!

Però la cosa va venir de lluny. L'any 1502 va començar l'exigència: un edicte ordenava que tots els musulmans es bategessin, o si no, serien expulsats. Però les autoritats de la Corona d'Aragó van dir una cosa com: «Això no va per nosaltres, que aquí en tenim molts i estem molt ben avinguts.» I l'edicte va passar per alt. Però al 1525 hi foren obligats els valencians. Molts es van batejar, però molts s'hi van negar i es van revoltar. Aleshores sí, que el Regne de València conegué la guerra. Hagueren de portar fins i tot tropes alemanyes, per sotmetre'ls. (Una monarquia que disposés de tropes alemanyes... ja us podeu pensar.) Després del gran xoc, la resta del segle XVI la passaren molestats, però resistint, i protegits pels senyors feudals aragonesos. Però l'any 1609, Felip III va ser inflexible: res de bateigs, tots fora d'Espanya.

Hagueren de marxar del Regne de València uns 125.000 valencians musulmans. I l'any 1638, uns 30 anys després, dels 450 pobles que havien habitat els valencians originals, 205 encara estaven abandonats, i les terres ermes... I l'economia del país, que tenia en l'agricultura un dels dos grans puntals, arruïnada. Li costà molt, al Regne de València (avui anomenat País Valencià), recuperar-se.

Voldria recordar l'inoblidable Joan Fuster (1922-1992), que, amb el seu llibre «Nosaltres, els valencians», va ser el primer a ensenyar la història de veritat del Regne de València.

La llargada de les peces

(Sembla del tot mentida, però és ben cert)

El tema a tractar és explicat en el meu llibre «Episodis d'història de Catalunya» d'una manera molt resumida i austera:

«Pels volts de 1830, es produeixen els primers conflictes laborals coneguts. Un motiu freqüent de conflicte és l'anomenada "llargada de les peces": havent-se pactat un jornal a raó de tant la peça -parlem del ram tèxtil-, després l'empresa en variava la longitud. En més, naturalment. L'any 1834, de resultes d'una denúncia feta al capità general per un grup de sis obrers, es fixà la llargada de les peces en 33 canes. És el primer precedent que tenim del sindicalisme català.»

És clar que és molt resumit, però en un capítol sobre «La lluita obrera al llarg del segle XIX», t'has de contenir, perquè no sigui exageradament llarg. Però valdria la pena que la gent d'avui sàpiga més detalls d'un fet tan important com vergonyós.

Som entre 1830 i 1840, el moment de la gran arrencada de la indústria catalana ja moderna, és a dir, totalment basada en màquines, cada cop més modernes i eficaces. (Ja superats els efectes negatius de la Guerra d'Independència de 1808-1814.) I estem en la indústria tèxtil. Indústria que no era pas «una» indústria catalana, sinó «la» indústria catalana (les indústries metal·lúrgiques, químiques, etc., van ser importants més tard, i mai gaire fortes, sobretot perquè Catalunya no tenia mines de ferro, que va ser el gran inconvenient). Una indústria molt centrada a Barcelona, Sabadell i Terrassa. I una indústria amb mà d'obra molt preponderantment femenina. Les «teixidores» van ser un dels principals factors de la modernització de Catalunya, mèrit mai reconegut.

Les dades d'aquell moment eren: a Barcelona, 90 filatures, 199 fàbriques de teixits, 56 d'estampats (però, com a equipades ja amb màquines modernes, només 16, 42, i 2 respectivament). I una mica més tard, cap a 1840, tenim: uns 44.000 teixidors (quasi totes teixidores) i unes 31.000 filadores. Però... aquestes dades van anar augmentant de manera vertiginosa al llarg del segle.

Doncs és en aquest ambient on es produeix la vergonya. ¿Com podien pretendre aquells senyors empresaris (per altra banda, molt competents com a empresaris, sempre atents a cada innovació tècnica apareguda a França o Anglaterra, per aplicar-la tot seguit), com podien pretendre que les teixidores treballessin més estona en cada peça, i en cobressin lo mateix que abans???

I.. la denúncia de sis obrers... Tan pocs? Aquells sis companys (no sabem si eren homes o dones) van ser molt valents, perquè aquesta acció, denunciar l'empresa a les autoritats, els podia haver costat la feina. No sols la feina que tenien aleshores, sinó que, si els empresaris parlaven entre ells, es podien haver trobat que cap empresari els contractés mai més.

I... per què ho van denunciar al capità general?? Què té a veure un capità general amb un afer de la indústria tèxtil?? En primer lloc, hem de dir que, en aquella època, no hi havia cap mena d'autoritat que entengués en afers laborals. Les primeres autoritats laborals van començar a existir al 1920. I, per altra banda, des del règim d'excepció imposat pel mal recordat Felip V, ja feia més d'un segle, la principal autoritat a Catalunya era el capità general.

Per això, encara una més gran vergonya dels empresaris catalans (vull dir alguns, és clar) va ser que no menys que un capità general donés la raó als obrers, prohibint que poguessin augmentar la mida de les peces en perjudici de les teixidores o teixidors.

Doncs bé: oi que semblaria que ja n'hi havia prou? Doncs no!! Uns 10 anys després, encara hi van tornar. Aquesta vegada en la filatura. Un cas molt diferent però del mateix tipus. En la filatura no es produïen peces, sinó fil. I el fil, les teixidores el cobraven segons el pes. Tants rals, o pessetes, per lliura de fil produïda. Però resulta que les noves màquines de filar feien el fil més prim... i pesava menys. No se sap que aquesta vegada hi hagués cap denúncia i rectificació. Així que, en el llibre indicat, dic: «... de manera que havia de fer més quantitat de feina pel mateix preu.» **Quina vergonya per als empresaris!!!**

Els nostres companys i companyes d'aquella època van haver de patir molt. No tenien encara cap règim laboral estable com: un salari fix per jornada de treball fixa. Sotmesos a uns tractes aleatoris, estaven a la mercè dels patrons.

I davant aquesta situació, van reaccionar de la manera deguda: unint-se. Al voltant de 1839, va sorgir la primera organització obrera (no l'única, però la més important, ja que afectava la indústria tèxtil): l'Associació de Teixidors. Aquesta associació de fet va néixer com a mútua de socors, per ajudar-se en cas de despeses molt importants, com malaltia, enterrament... Però ben aviat van comprendre que també s'havien d'ajudar davant les empreses. Amb aquesta i altres organitzacions que van anar sorgint, els treballadors/es van anar millorant la seva situació, sempre molt a poc a poc.

Però és que els empresaris d'aquell temps (ara em refereixo només als d'aquell temps) eren tan inhumans, que no en tenien prou d'explotar els treballadors/es, sinó que feien mans i mànigues perquè els governs impedissin la seva associació. Així les associacions obreres van anar fent aprofitant aquells períodes (sempre curts) que hi havia governs més permissius, que les «toleraven» (mai les autoritzaven).

I atesa la importància d'aquesta actuació, em permeto acabar fent menció de les principals que hi va haver: Unió de Classes (1854) (començaren a pactar convenis), Centre Federal de les Societats Obreres (1868), Les Tres Classes del Vapor (filadors, teixidors i acabadors), dins el mateix Centre Federal, Unió General de Treballadors (UGT, 1888).

Tant se valdria metre-hi bocs...

Cap a la meitat dels segle XV, Barcelona, com tot Catalunya (i tot Europa), vivien en una greu crisi econòmica i demogràfica, de molt llarga durada.

Estem parlant d’una Catalunya d’uns 300.000 habitants (que n’havia tingut uns 500.000, segons suposem) i d’una Barcelona d’uns 30.000 (que n’havia tingut uns 50.000). Parlem d’una societat en plena crisi, econòmica, però que en derivaven uns greus enfrontaments polítics: un al camp, entre pagesos i senyors (nobles i eclesiàstics), i un a la ciutat de Barcelona, entre la classe rica dels anomenats «ciutadans honrats», que no n’eren pas gaire, i la suma d’empresaris, mercaders i treballadors artesans, que formaven una mena de bloc social.

Malgrat lo que semblen indicar les xifres, Barcelona pesava més, políticament, que el conjunt de Catalunya. Era un 10 per 100 de la població, però junta en poc espai, amb una potent artesania tèxtil exportadora, punt de comandament del comerç exterior (que era, principalment: teixits contra blat, sempre escàs). Des de sempre, la ciutat era governada pels ciutadans honrats, que s’organitzaven a través de l’anomenada Biga, mentre que les classes populars formaven l’anomenada Busca. Els dos noms eren molt significatius. Els rics deien una cosa com ara: Nosaltres som la biga que aguanta la ciutat, sense nosaltres, Barcelona cauria. Mentre que les classes populars responien: Nosaltres som la busca, l’estella més petita d’una fusta, i sense moltes estelles no hi podria haver cap biga. En una situació de crisi i malestar, quan el govern de la Biga era sovint acusat de corrupció en la importació i la distribució del blat, i d’altres coses, la Busca reclamava insistentment «entrar en lo regiment». Els consellers de la ciutat, que eren 5, es renovaven cada any, però la renovació consistia en el fet que els sortints designaven els entrants. De manera que sempre era igual.

Doncs l’any 1453, el rei, Alfons el Magnànim, va decidir suspendre les “eleccions” i va nomenar, de reial ordre, 5 consellers de la Busca. Però primer vull que sapigueu qui era aquest rei. Alfons, mal anomenat el Magnànim, era a Nàpols, país que havia conquistat el 1442 després d’una petita guerra entre napolitans favorables i contraris, i que, enlluernat per la riquesa de la nova ciutat, un dels bressols del Renaixement artístic, envoltat d’artistes, s’hi va quedar. Mai més no va tornar a Catalunya. La pobra reina Maria, molt més assenyada que ell, feia des de Barcelona lo que podia, excepte les grans decisions, que mantenia ell a gran distància.

Per ell, Catalunya, i Aragó, València i les Illes, van passar a ser sobretot una font d’on extreure tributs i més tributs, per finançar els seus somnis (que no s’acabaven a Nàpols, sinó que hauria volgut apoderar-se de tot el món mediterrani, però, naturalment, això va ser massa). La seva pitjor maldat va ser enviar a Mallorca uns escamots de soldats italians a sou anomenats «sacomanos», que van arrasar a sang i a foc la revolta dels pagesos contra les molt i molt abusives imposicions dels habitants de la Ciutat.

Però hi ha un cas molt clar, que vull que sapigueu, que el defineix ben bé. Ja hem esmentat el conflicte entre pagesos i senyors. Els pagesos rebutjaven una colla d’obligacions i pagaments injustos que els exigien els senyors (entre ells els anomenats «mals usos»). Havien deixat de pagar-los. Davant la pugna, van recórrer al rei. Aquest s’ho va prendre amb interès: va assumir arbitrar el litigi, a canvi d’un pagament de 100.000 florins. Fixeu-vos: arbitrar un conflicte era precisament una de les seves feines o obligacions com a rei. Doncs s’ho cobrava, i no pas de manera arreglada: 100.000 florins era una fortuna. El florí era la moneda més important i forta de l’època, com si diguéssim el dòlar al segle XX.

I més encara: després de 5 anys de pensar-s’ho, l’any 1455, va dictar una sentència provisional a favor dels pagesos: quedaven lliures d’aquells pagaments. Però l’any següent, davant la pressió dels senyors, va anul·lar la sentència, que era provisional. I l’any després, havent-se barallat amb els senyors, la va restablir, tot segons com bufava el vent. **Aquest era Alfons IV el Magnànim**.

Doncs tornem-hi. L’any 1453 va nomenar 5 consellers de la Busca per al municipi de Barcelona. Com de costum, era una decisió provisional. Però aquesta vegada va ser definitiva (per ben poc temps, però). L’any 1455 establia una reforma total del municipi barceloní: tots els nivells de l’estructura municipal eren dividits en 4 parts iguals: ciutadans honrats, mercaders, artistes i artesans. (La denominació “artistes” significava aleshores professions de tipus intel·lectual, com advocats, jutges, mestres...) Aquesta és l’única decisió que jo sé, relativa a Catalunya, del malvat rei que pugui ser considerada justa. És clar que va ser una mena de cop d’estat, perquè es va saltar totes les normes. Però és que les normes establertes eren: de nosaltres a nosaltres i després nosaltres...

Què en pensaven, els homes de la Biga, dels seus contrincants que governaven a l’altra banda de la plaça? (No ho he dit, però no cal pas dir-ho, que la Diputació (cada vegada més anomenada Generalitat, tot i que el nom original havia sigut Diputació del General), continuava en mans de la Biga.) Per ells, la ciutat era «seva», com el país i com tot. Què hi fotien aquells homes al «seu» municipi? A la Generalitat o Diputació del General, hi havia un empleat que portava un Dietari, on cada dia apuntava lo que passava, tot fent-hi els seus comentaris. El Dietari de la Generalitat d’aquella època és un document històric ben guardat com cal. En el full del dia que informa de l’entrada dels buscaires al municipi, després d’esmentar el fet, comenta: **«Tant se valdria metre-hi bocs com homes de vil condició.»** (Espero que tots els lectors/es sàpiguen que boc, paraula molt poc usada, vol dir el mascle de la cabra, en castellà macho cabrío.)

Per desgràcia, la novetat municipal no va fer gaire història. Perquè: 1) Els consellers buscaires van aplicar les mesures que ells creien: devaluació monetària, mesures proteccionistes per als teixits catalans, control de les importacions de blat... Però la crisi no va pas cedir, perquè es tractava d’una crisi secular i europea, que encara duraria molt. 2) Set anys després, l’any 1462, entre el camp, amb els pagesos finalment en armes, la ciutat i l’enfrontament visceral contra el rei (aquesta vegada ja el germà, Joan II, molt més dur), tot el país saltava enlaire en una guerra que duraria 10 anys. (El rei Alfons no va poder ser succeït per cap fill, sinó pel germà, perquè si bé n’havia tingut diversos, cap no era legítim.) I... mai més la Busca pogué tornar al poder.

PagèsFerret

Escriptors